ทริสห่วงขนส่ง-รับเหมา
&#8220;ทริส&#8221; จับตาลูกค้าขนส่งรับเหมาใกล้ชิด หลังราคาน้ำมันพุ่ง ยกหูโทร.คุยลูกค้า แทนประเมินทุกไตรมาส หวั่นกระทบฐานะการเงินจ่ายหนี้
11 ส.ค. 2554

“ทริส” จับตาลูกค้าขนส่งรับเหมาใกล้ชิด หลังราคาน้ำมันพุ่ง ยกหูโทร.คุยลูกค้า แทนประเมินทุกไตรมาส หวั่นกระทบฐานะการเงินจ่ายหนี้
น.ส.สุชาดา พันธุ ผู้อำนวยการฝ่ายจัดอันดับเครดิต บริษัท ทริสเรทติ้ง เปิดเผยว่า ทริสยังคงจับตาและเกาะติดสถานการณ์ราคาน้ำมันดิบที่ปรับตัวเพิ่มสูงขึ้นว่าจะส่งผลกระทบต่อฐานะการเงินและผลดำเนินงานของบริษัทที่เป็นลูกค้าอย่างไรบ้าง รวมถึงมีวิธีในการรับมือ จากเดิมปกติจะมีการประเมินทุก 1 ปี




“หากราคาน้ำมันผันผวนหรือมีปัจจัยลบเข้ามากระทบมากก็จะมีการประเมินทุกไตรมาส และบางครั้งหากน้ำมันผันผวนรุนแรงก็จะใช้วิธีการสอบถามผู้บริหารทันที โดยเฉพาะธุรกิจที่อยู่ในกลุ่มขนส่งและก่อสร้าง เพราะจะได้รับผลกระทบจากราคาน้ำมันโดยตรง” น.ส.สุชาดา กล่าว
ปัจจุบันลูกค้าของบริษัทที่ดำเนินธุรกิจขนส่ง เช่น บริษัท การบินไทย บริษัท ทางด่วนกรุงเทพ (BECL) และบริษัท อาร์ ซี แอล (RCL) เป็นต้น
น.ส.สุชาดา กล่าวว่า หลักการประเมินอันดับเครดิตว่าจะมีการปรับลดหรือเพิ่มขึ้นนั้นพิจารณาจากฐานะทางการเงิน ผลดำเนินงาน และความสามารถในการชำระหนี้ ซึ่งในกรณีที่มีการลดเครดิตนั้นจะถูกลดมุมมองลงมาอยู่ในเชิงลบเป็นเวลาอย่างน้อย 2 ปี หากไม่มีพัฒนาการที่ดีขึ้นก็จะถูกลดเครดิต ในทางกลับกันหากผลงานและฐานะการเงินดีขึ้นก็จะมีการปรับเปลี่ยนมุมมองเป็นมีเสถียรภาพจากลบ
ด้านฝ่ายวิจัย บริษัท ทริสเรทติ้ง ระบุว่า แนวโน้มการออกหุ้นกู้ในปีนี้ของธุรกิจเอกชนน่าจะเพิ่มขึ้นจากปี 2553 ที่ออกหุ้นกู้ทั้งหมด 2.63 แสนล้านบาท ซึ่งเป็นตัวเลขที่ลดลงจากปี 2552 ที่ออกหุ้นกู้ไปกว่า 4 แสนล้านบาท เพราะกลัวปัญหาขาดสภาพคล่องหลังวิกฤตเศรษฐกิจโลก
สำหรับเหตุผลที่คาดว่าปีนี้จะออกหุ้นกู้มากขึ้นเพราะตลาดมีความกังวลว่าเงินเฟ้อจะสูงขึ้นจากราคาน้ำมัน อาหาร และพืชเกษตร ที่ปรับตัวสูงขึ้น และจะส่งผลให้ดอกเบี้ยปรับตัวพุ่งขึ้นตามทำให้ความต้องการระดมเงินด้วยการออกหุ้นกู้เพื่อลดความเสี่ยงดอกเบี้ยขาขึ้นจึงจะมีมากขึ้น
ด้านอัตราการผิดนัดชำระหนี้นั้นมีอัตราที่ลดลง เพราะในปี 2553 บริษัทที่เป็นลูกค้ามีผลดำเนินงานดีมาก และทริสมีการเพิ่มอันดับเครดิตจำนวน 12 บริษัท และถูกลดเครดิตเพียง 1 บริษัท 
อัตราผิดนัดชำระหนี้จากอดีตถึงปัจจุบัน 1 ปี ลดลงมาอยู่ที่ 2.24% จาก 2.55% ผิดนัด 2 ปี ลดลงจาก 5.57% มาอยู่ที่ 4.84% และ 3 ปี ลดลง 8.60% เหลือ 7.41%
บริษัทจดทะเบียนในตลาดหลักทรัพย์แห่งประเทศไทย และตลาดหลักทรัพย์ เอ็ม เอ ไอ (mai) ทั้งหมดมีระยะเวลาในการเปิดเผยตัวเลขผลการดำเนินงานงวดไตรมาสแรกปีนี้ในสัปดาห์หน้า โดยบริษัทในธุรกิจขนส่งและรับเหมาก่อสร้างหลายแห่งยังไม่เปิดเผยตัวเลขกำไรสุทธิออกมา แต่คาดว่าหลายบริษัทคงจะทำได้น้อยลงเมื่อเทียบกับช่วงเดียวกันปีก่อน เพราะต้นทุนที่สูงขึ้นหลายตัว ไม่เพียงราคาน้ำมัน ต้นทุนทางการเงินก็ขยับตามดอกเบี้ย รวมถึงราคาเหล็กและวัสดุก่อสร้างอื่นๆ